PMIndiaData/PMIndiaSum huggingface dataset:
காமன்வெல்த் போட்டிகள் 2022-ல் ஆடவருக்கான நீளம் தாண்டுதல் பிரிவில் வெள்ளிப் பதக்கம் வென்ற  எம். ஸ்ரீசங்கருக்கு பிரதமர் வாழ்த்து

பர்மிங்ஹாமில் நடைபெறும் காமன்வெல்த் போட்டிகள் 2022-ல் ஆடவருக்கான நீளம் தாண்டுதல் பிரிவில் வெள்ளிப் பதக்கம் வென்ற எம். ஸ்ரீசங்கருக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் பதிவில் தெரிவித்திருப்பதாவது: “காமன்வெல்த் போட்டிகள் 2022-ல் எம். ஸ்ரீசங்கர் பெற்றுள்ள வெள்ளிப் பதக்கம் சிறப்புமிக்கது. பல தசாப்தங்களுக்குப் பிறகு காமன்வெல்த் போட்டிகளில் ஆடவருக்கான நீளம் தாண்டுதல் பிரிவில் இந்தியா பதக்கம் வென்றுள்ளது. அவரது செயல்திறன், இந்திய விளையாட்டு வீரர்களின் எதிர்காலத்திற்கான முன்னோட்டமாக அமைந்துள்ளது. அவருக்கு நல்வாழ்த்துகள். அவரது சிறப்பான செயல்திறன் வருங்காலத்திலும் தொடரட்டும்.”
சட்டிஸ்கர்  மாநிலத்தில் வறட்சி மற்றும் குடிநீர் பற்றாக்குறை நிலவரம் குறித்து சட்டிஸ்கர் மாநில முதல்வருடன் பிரதமர் உயர்மட்ட அளவில் சீராய்வு

பிரதமர் திரு. நரேந்திர மோடி அவர்கள் சட்டிஸ்கர் மாநிலத்தின் சில பகுதிகளில் நிலவும் வறட்சி மற்றும் குடிநீர் பற்றாக்குறை குறித்து ஆய்வு செய்வதற்கென நடத்தப்பட்ட உயர்மட்ட அளவிலான சீராய்வுக் கூட்டத்திற்கு இன்று தலைமை வகித்தார். சட்டிஸ்கர் மாநில முதல்வர் டாக்டர். ராமன் சிங் அவர்களும் இந்த உயர்மட்ட கூட்டத்தில் பங்கேற்றார். மத்திய அரசு மற்றும் சட்டிஸ்கர் மாநில மூத்த அதிகாரிகளும் இக்கூட்டத்தில் கலந்து கொண்டனர். மாநில அரசின் கையிருப்பு அளவை சரிசெய்த பின்னர் தேசிய பேரிடர் மேலாண்மை நிதியத்தின் கீழ் சட்டிஸ்கர் மாநிலத்திற்கு ரூ. 835.695 கோடி ஒதுக்கப்பட்டது. இந்தத் தொகையானது 2015-16 ஆம் ஆண்டிற்கான மாநில பேரிடர் மேலாண்மை நிதிக்கான மத்திய அரசின் பங்காக ஏற்கனவே வழங்கப்பட்ட ரூ. 249.725 கோடிக்கு மேல் வழங்கப்படுவதாகும். மேலும் மாநில பேரிடர் மேலாண்மை நிதியின் கீழ் 2016-17ஆம் ஆண்டிற்கான முதல் தவணையாக ரூ. 94.875 கோடியும் ஒதுக்கப்பட்டுள்ளது. வறட்சி நிலையை சமாளிப்பதற்கான மாநில அரசு மேற்கொண்டுள்ள நீர் சேகரிப்பு முயற்சிகள் குறித்து மாநில முதல்வர் இக்கூட்டத்தில் விளக்கமளித்தார். மொத்தம் 8055 நீர்பிடிப்பு பகுதிகள், விவசாய குளங்கள் போன்றவற்றில் மேற்கொள்ளப்பட்ட தூர் அகற்றும் பணிகள், புதிதாக உருவாக்கப்பட்டுள்ள 44,181 விவசாய குளங்கள், புதிதாக கட்டப்பட்டுள்ள 9851 நிலத்தடி நீர் புத்துயிர்ப்புக்கான கட்டமைப்புகள் ஆகியவையும் இவற்றில் அடங்கும். வறட்சி நிவாரணமாக மாநில அரசு மேற்கொண்ட முயற்சிகளில் ஒவ்வொரு கிராமத்திற்கும் குடிநீர் வசதி மற்றும் உணவு தானியங்கள் ஆகியவற்றை வழங்குவதும் அடங்கும். கிராமங்களில் எவருமே பட்டினியால் வாடக் கூடாது என்பதை உறுதி செய்யும் வகையில் ஒவ்வொரு பஞ்சாயத்திலும் ஒரு குவிண்டால் அரிசி கையிருப்பு வைக்கப்பட்டுள்ளது என்றும் முதல்வர் தெரிவித்தார். நீர்பிடிப்பு பகுதிகளை கண்டறியவும், பாசன வசதிக்கு திட்டமிடவும் தொலை உணர்வு தொழில்நுட்பத்தை மாநில அரசு பயன்படுத்துகிறது என்றும் அவர் தெரிவித்தார். 14வது நிதிக்கமிஷனின் பரிந்துரைகளை அமல்படுத்தியதற்காக மாநில முதல்வர் பிரதமருக்கு தனது நன்றியை தெரிவித்துக் கொண்டார். உள்ளாட்சி அமைப்புகளுக்குக் கூடுதலாக வழங்கப்பட்ட நிதியின் விளைவாக, போதிய நிதியின்றி நிறுத்தி வைக்கப்பட்டிருந்த குழாய் மூலமான குடிநீர் வழங்கும் திட்டமானது மீண்டும் துவங்க முடிந்துள்ளது. தற்போது மாநிலத்தில் குழாய் மூலமான குடிநீர் திட்டங்கள் அனைத்தும் செயல்பட்டு வருகின்றன. அணைக்கட்டுகளை கட்டுவதற்கான மாநில அரசின் திட்டங்கள் குறித்தும், மாநில அரசின் காடு வளர்ப்பு திட்டங்கள் ஆகியவை குறித்தும் மாநில முதல்வர் விளக்கம் கூறினார். 2022ஆம் ஆண்டிற்குள் விவசாய வருமானத்தை இரட்டிப்பாக்குவதற்கான மாநில அரசின் நடைமுறை திட்டம் குறித்தும் அவர் எடுத்துக் கூறினார். பிரதமர் பயிர் காப்பீட்டுத் திட்டத்திற்கான தயாரிப்புப் பணிகளை நிறைவேற்றியதற்காக மாநில அரசை பிரதமர் பாராட்டினார். இதர மாநிலங்களும் இதை ஒரு முன்மாதிரியாக எடுத்துக் கொண்டு செயல்பட வேண்டும் என்றும் பிரதமர் குறிப்பிட்டார். மாநில அரசும் மத்திய அரசும் ஒன்றிணைந்து செயல்படுவது என்ற உறுதியேற்புடன் கூட்டம் நிறைவடைந்தது.
மத்திய வெளியுறவுத் துறை அமைச்சகத்தில் மொழிபெயர்ப்பாளர் பணி பிரிவில் இணை செயலர் அளவிலான இரண்டு பணியிடங்களை உருவாக்க மத்திய அமைச்சரவை ஒப்புதல்

மத்திய வெளியுறவுத் துறை அமைச்சகத்தில் மொழிபெயர்ப்பாளர் பணிப் பிரிவில் இரண்டு இணை செயலர் அளவிலான இரண்டு பணியிடங்களை உருவாக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது. மொழிபெயர்ப்பாளர்கள் பணிப் பிரிவில் உள்ள நிபுணத்துவத்தை பெருக்கவும், மொழிபெயர்ப்பாளர்களின் பயிற்சிக்கு தேவையான சிறப்பு தேவைகளை நிறைவேற்றவும் இந்த முடிவு உதவியாக அமையும். சர்வதேச அளவில் இந்திய அரசுக்கு அதிகரித்துவரும் உயர் மட்ட இருத்தரப்பு மற்றும் பலதரப்பு உறவினை கருத்தில் கொள்ளும்போது அதிகரித்துவரும் முக்கிய மொழிபெயர்ப்பாளர்களுக்கான தேவைகளை நிறைவேற்ற இது மிகவும் அவசியம்.
துடிப்புமிக்க குஜராத் 2019-ல் பங்கேற்க டென்மார்க் பிரதமர் இந்தியா வருகை

“துடிப்புமிக்க குஜராத் சர்வதேச மாநாடு – 2019”-ல் உறுப்பு நாடாக பங்கேற்றுள்ள டென்மார்க் நாட்டின் பிரதமர் திரு. லார்ஸ் லோக்கே ராஸ்முசேன், 2019 ஜனவரி 18-19 இந்தியா வருகை தந்தார். பிரதமர் திரு. ராஸ்முசேனுடன், டேனிஷ் நாட்டின் பெரிய தொழில்நிறுவனங்களின் தலைமை நிர்வாகிகள் உள்ளிட்ட வர்த்தக தூதுக்குழுவும் இந்தியா வந்துள்ளது. துடிப்புமிக்க குஜராத் மாநாட்டின் இடையே, 2019 ஜனவரி 18 அன்று காந்திநகரில் பிரதமர் திரு. நரேந்திர மோடியும், டென்மார்க் பிரதமர் திரு. ராஸ்முசேனும், இருதரப்பு உறவுகள் குறித்து பேச்சுவார்த்தை நடத்தினார். ஏற்கனவே 2018 ஏப்ரலில், ஸ்டாக்ஹோமில் நடைபெற்ற முதலாவது இந்தியா – நார்டிக் உச்சிமாநாட்டின் போது இருதலைவர்களும் சந்தித்துப் பேச்சுவார்த்தை நடத்தியுள்ளனர். தற்போதைய சந்திப்பின் போது, இருதரப்பு ஒத்துழைப்புக்கான பல்வேறு துறைகள் குறித்து விவாதித்த இருதலைவர்களும், இருதரப்பு நலன் சார்ந்த சர்வதேச பிரச்சினைகள் குறித்தும் கருத்துகளை பரிமாறிக் கொண்டனர். இருநாடுகளிடையே, இருதரப்பு வர்த்தகம் மற்றும் முதலீடுகளை அதிகரிக்க பெரும் வாய்ப்பு இருப்பதாகவும், அவர்கள் தெரிவித்தனர். இந்தியாவிற்கு தேவைப்படும் முக்கிய தொழில்நுட்பங்களில் டென்மார்க் உலகளாவிய அளவில் முன்னணியில் உள்ளது. திறன் மிக்க நாடாக டென்மார்க் இருப்பதை சுட்டிக்காட்டிய பிரதமர் மோடி, புதிய தொழில்நுட்பங்கள் உலகில் எங்கு கிடைத்தாலும், அதனைப் பயன்படுத்திக் கொள்ள வேண்டிய தேவை இந்தியாவிற்கு இருப்பதாகக் கூறியதோடு, உணவு பாதுகாப்பு, நீர்மேலாண்மை, பருவநிலை மாற்றம் மற்றும் நீடித்த வளர்ச்சி போன்ற உலகளாவிய பிரச்சினைகளுக்கு தீர்வு காண்பதற்கான ஆராய்ச்சி அமைப்பு ஒன்றை இந்தியாவும் டென்மார்க்கும் உருவாக்குவது அவசியம் என்றும் தெரிவித்தார். இந்த சந்திப்பின் போது, மத்திய அரசின் கப்பல் துறை மற்றும் டென்மார்க் அரசின் தொழில், வணிகம் மற்றும் நிதித்துறை இடையே கடல்சார் அம்சங்கள் குறித்த புரிந்துணர்வு ஒப்பந்தம் மற்றும் கோவா மாநிலம் பனாஜியில் நகர்ப்புற வாழ்வியல் ஆய்வகம் ஒன்றை ஏற்படுத்துவது தொடர்பாக, பனாஜி பொலிவுறு நகர மேம்பாட்டு நிறுவனம் மற்றும் புதுதில்லியில் உள்ள டேனிஷ் தூதரகம் இடையே ஒரு புரிந்துணர்வு ஒப்பந்தமும் கையெழுத்தானது. இந்தியாவில் கப்பல் தொழில், புதுப்பிக்கத்தக்க எரிசக்தி, சுற்றுச்சூழல், வேளாண்மை மற்றும் உணவுப் பதப்படுத்துதல் உள்ளிட்ட துறைகளில் சுமார் 130 டேனிஷ் நிறுவனங்கள் முதலீடு செய்துள்ள நிலையில், பொலிவுறு நகர வளர்ச்சிப் பணிகள் மற்றும் கழிவுப் பொருட்களிலிருந்து மின் உற்பத்தி செய்வது போன்றவற்றில் ஒத்துழைப்பை விரிவுபடுத்தவும் ஆர்வமுடன் உள்ளன. குஜராத்தின் கப்பல் மற்றும் புதுப்பிக்கத்தக்க எரிசக்தித் துறைகளில் டேனிஷ் நாட்டின் பல்வேறு பெரும் தொழில்நிறுவனங்கள் ஏற்கனவே முதலீடு செய்துள்ளன. தமது இந்தப் பயணத்தின் போது, 2019, ஜனவரி 19 அன்று புதுதில்லியில் டேனிஷ் கலாச்சார நிறுவனம் மற்றும் டேனிஷ் தூதரகத்தின் புதிய கட்டடத்தையும் அந்நாட்டுப் பிரதமர் ராஸ்முசேன் திறந்துவைக்கிறார். ஆக்ராவுக்கும் அவர் பயணம் மேற்கொள்கிறார்.
ரோத்தக்கில் தேசிய இளைஞர் விழா; காணொளிக் காட்சி மூலம் பிரதமர் உரை

ரோத்தக்கில் நடைபெற்ற தேசிய இளைஞர் விழாவில் காணொளிக் காட்சி மூலம் பிரதமர் திரு நரேந்திர மோடி உரையாற்றினார். சிறு வயதில் ஒருவர் எவ்வளவு சாதிக்க முடியும் என்பதற்கு சுவாமி விவேகானந்தரின் வாழ்கை எடுத்துக்காட்டாக உள்ளது. இன்றைய இளைஞர்களின் செயல்பாடு நாளைய தேசத்தின் வருங்காலத்தில் தாக்கத்தை ஏற்படுத்தும் என்று பிரதமர் கூறினார். இவ்விழாவின் தலைப்பு ‘டிஜிட்டல் இந்தியாவிற்கு ஆதரவாக இளைஞர்கள்’ என்பது தனக்கு மகிழ்ச்சி அளிப்பதாக தெரிவித்த பிரதமர், பணமற்ற பரிவர்த்தனையை மக்கள் உபயோகிக்க இளைஞர்கள் உதவ வேண்டும் என்று கூறினார். ஊழலும் கருப்பு பணமும் நமது தேசத்தின் வளர்ச்சியை பாதிக்கிறது என்று பிரதமர் கூறினார். தொழில்நுட்பத்தின் தாக்கத்தால் காலம் மாறிவிட்டது. கூட்டு முயற்சி, இணைப்பு, ஆக்கம் ஆகியவை இந்நேரத்தின் தேவை. ஊழலுக்கு எதிரான போராட்டத்தில், இளைஞர்களின் பேராதரவு தேசத்தில் நல்ல மாற்றத்தை கொண்டு வர முடியும் என்ற நம்பிக்கையை தருவதாக பிரதமர் கூறினார்.
காசி விஸ்வநாதர் ஆலயத்தில் பிரதமர் உரை

வாரணாசியில் உள்ள காசி விஸ்வநாதர் ஆலயத்தில் பிரதமர் திரு. நரேந்திர மோடி இன்று வழிபாடு செய்தார். அங்கு மேற்கொள்ளப்படவுள்ள பணிகளை தொடங்கி வைப்பதன் அடையாளமாக நடைபெற்ற பூமி பூஜைக்குப்பிறகு, காசி விஸ்வநாதர் கோயிலில் கூடியிருந்த பக்தர்களிடையே அவர் உரையாற்றினார். அப்போது, காசி விஸ்வநாதர் ஆலய பணிகளை மேற்கொள்வதால் தாம் ஆசீர்வதிக்கப்பட்டு இருப்பதாக கருதுவதாக அவர் கூறினார். இந்தப் பணிகளில், அர்ப்பணிப்பு உணர்வுடன் தங்களது கடமையை நிறைவேற்றும் அதிகாரிகளுக்கு தமது பாராட்டுக்களைத் தெரிவித்துக் கொள்வதாகவும் அவர் குறிப்பிட்டார். கோயில் சுற்றுப்புறப் பகுதிகளில் நிலம் வைத்திருந்து, அதனை இந்த திட்டத்திற்காக கையகப்படுத்துவதற்கு அனுமதித்த நில உரிமையாளர்கள் அனைவருக்கும் பிரதமர் தமது நன்றியைத் தெரிவித்துக் கொண்டார். காசி விஸ்வநாதர் ஆலயம் பல நூற்றாண்டுகளாக பல்வேறு ஏற்றத்தாழ்வுகளைக் கடந்து இன்றைக்கும் உறுதியுடன் இருப்பதாக அவர் குறிப்பிட்டார். இரண்டு நூற்றாண்டுகளுக்கு முன்பு ராணி அஹில்யா பாய் ஹோல்கர், காசி விஸ்வநாதர் ஆலயத்தில் பல்வேறு சீரமைப்புப் பணிகளை மேற்கொண்டதை நினைவுகூர்ந்த அவர், இதற்காக பாராட்டும் தெரிவித்தார். அதன் பிறகு ஆட்சி அதிகாரத்தில் இருந்தவர்கள், இந்த கோவிலை சுற்றியுள்ள பகுதிகள் மீது போதிய அக்கறை செலுத்தவில்லை என்றும் அவர் குறிப்பிட்டார். காசி விஸ்வநாதர் ஆலயத்தைச் சுற்றியுள்ள 40 கோயில்கள், அவ்வப்போது ஆக்கிரமிக்கப்பட்டு வந்ததாக கூறிய பிரதமர், தற்போது அந்த ஆக்கிரமிப்புகளிலிருந்து கோயில் நிலங்கள் மீட்கப்பட்டு இருப்பதாகவும் தெரிவித்தார். ஒட்டுமொத்த கோயில் வளாகத்தையும் புதுப்பிக்கும் பணிகள் மேற்கொள்ளப்பட்டு வருவதாகவும், இந்தப் பணிகளின் பலனை கண்கூடாக காணலாம் என்றும் கூறினார். கங்கை நதிக்கும் காசி விஸ்வநாதர் ஆலயத்திற்கும் இடையே நேரடி இணைப்பு வசதி ஏற்படுத்தப்பட்டு இருப்பதாகவும் அவர் தெரிவித்தார். இந்த சீரமைப்புப் பணிகள் பிற பகுதிகளில் உள்ள கோவில்களில் மேற்கொள்ளப்படும் பணிகளுக்கு ஒரு முன் மாதிரியாக அமைவதுடன், காசிக்கு சர்வதேச அளவில் ஒரு புதிய அடையாளத்தை ஏற்படுத்தும் என்றும் பிரதமர் தெரிவித்தார்.
உத்தரப்பிரதேச முதலீட்டாளர்கள் உச்சிமாநாட்டை பிப்ரவரி 21 அன்று பிரதமர் லக்னோவில் தொடங்கி வைக்கிறார்

லக்னோவில் 2 நாட்கள் நடைபெறும் உத்தரப்பிரதேச முதலீட்டாளர்கள் உச்சிமாநாடு 2018-ஐ பிரதமர் திரு. நரேந்திர மோடி நாளை தொடங்கிவைக்கிறார். திரு. ராஜ்நாத் சிங், திருமதி நிர்மலா சீதாராமன், திரு. சுரேஷ் பிரபு, திருமதி ஸ்மிருதி இரானி, திரு. ரவிசங்கர் பிரசாத், டாக்டர் ஹர்ஷ்வர்தன், திரு. வி கே சிங், திரு. பிரதான் உள்ளிட்ட மத்திய அமைச்சர்கள் இந்த உச்சிமாநாட்டில் பங்கேற்பார்கள். மாநிலத்திற்கு முதலீட்டை ஈர்ப்பதற்காக தனித்தனி அமர்வுகளுக்கு இவர்கள் தலைமை தாங்குவார்கள். பிப்ரவரி 21 அன்று உச்சி மாநாட்டை பிரதமர் தொடங்கிவைக்கும் நிலையில், குடியரசுத் தலைவர் திரு ராம் நாத் கோவிந்த் நிறைவு விழாவில் பங்கேற்பார். மாநிலத்தில் உள்ள முதலீட்டு வாய்ப்புகளையும், வளங்களையும் காட்டுவதற்காக உத்தரப்பிரதேச அரசு இந்த நிகழ்வுக்கு ஏற்பாடு செய்துள்ளது. மாநிலத்தில் மேலும் பொருளாதார வளர்ச்சியை ஏற்படுத்தவும், ஒத்துழைப்பை மேம்படுத்தவும் அமைச்சர்களை, உலகின் பெரு நிறுவனங்களில் இருந்து தலைவர்களை, மூத்த கொள்கை வகுப்பாளர்களை, சர்வதேச நிறுவனங்களின் தலைமை நிர்வாகிகளை, உலகெங்கிலும் இருந்து கல்வியாளர்களையும், ஒருங்கே கொண்டுவர இந்த உச்சிமாநாடு உலக மேடையை கொண்டிருக்கும். இந்த மாநாட்டிற்கு ஃபின்லாந்து, நெதர்லாந்து, ஜப்பான், செக் குடியரசு, தாய்லாந்து, ஸ்லொவேக்கியா, மொரீஷியஸ் ஆகிய ஏழு நாடுகள் பங்குதாரர்களாக அடையாளம் காணப்பட்டுள்ளன. இந்த உச்சிமாநாட்டின் போது பல புரிந்துணர்வு ஒப்பந்தங்கள் கையெழுத்தாகும் என்று எதிர்பார்க்கப்படுகிறது. அனைத்து நிலைகளிலும் வளர்ச்சியை உருவாக்க மாநிலங்கள் தங்களின் வளங்களை வெளிப்படுத்தி, முதலீட்டாளர்களை ஈர்த்து, ஒத்துழைப்பு மற்றும் ஆக்கப்பூர்வமான போட்டி கூட்டமைப்பு உணர்வை ஏற்படுத்த முன்வர வேண்டும் என்ற பிரதமரின் ஊக்கமளிக்கும் அழைப்பின் பின்னணியில் இந்த மாநாடு நடைபெறுகிறது. தமது வாக்குறுதியையும், கடமை நிலையையும் மனதில் கொண்டு இந்த ஆண்டு பிப்ரவரி 4 அன்று குவஹாத்தியில் உலக முதலீட்டாளர்களின் உச்சிமாநாட்டையும், பிப்ரவரி 18 அன்று மேக்னடிக் மகாராஷ்டிரா என்ற பெயரில் முதலீட்டாளர்கள் உச்சி மாநாட்டை பிரதமர் தொடங்கிவைத்தார்.
ராஜ்கோட் மருத்துவமனை தீ விபத்தில் நேரிட்ட உயிரிழப்புக்கு பிரதமர் இரங்கல்

பிரதமர் திரு.நரேந்திர மோடி, ராஜ்கோட்டில் உள்ள ஒரு மருத்துவமனையில் ஏற்பட்ட தீ விபத்தில் நேரிட்ட உயிரிழப்புகளுக்கு ஆழ்ந்த இரங்கல் தெரிவித்துள்ளார். பிரதமர் பகிர்ந்துள்ள டுவிட்டர் பதிவில், “ராஜ்கோட்டில் உள்ள மருத்துவமனையில் ஏற்பட்ட தீ விபத்தில் நேரிட்ட உயிரிழப்பை அறிந்து மிகுந்த துயருற்றேன். இந்த மோசமான விபத்தில் உயிரிழந்தவர்களின் குடும்பத்திற்கு துணை நிற்கிறேன். காயமடைந்தவர்கள் விரைவில் குணமடைய வேண்டுமென்று பிரார்த்திக்கிறேன். பாதிக்கப்பட்ட இடத்தில் அரசு அதிகாரிகள் அனைத்து உதவிகளையும் செய்து வருகின்றனர்” என்று கூறியுள்ளார்.
மாற்றத்திற்கான போக்குவரத்து மற்றும் பேட்டரி சேமிப்பு தேசிய இயக்கத்திற்கு அமைச்சரவை ஒப்புதல் வழங்கியுள்ளது

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவையில் கீழ்வரும் முடிவுகளுக்கு ஒப்புதல் அளிக்கப்பட்டது. i. தூய்மையான, ஒன்றோடு ஒன்று தொடர்புடைய, பகிர்ந்து கொள்ளும் வகையிலான, நீடிக்கவல்ல, முழுமையான போக்குவரத்து முன்முயற்சிக்கு மாற்றத்திற்கான போக்குவரத்து மற்றும் பேட்டரி சேமிப்பு தேசிய இயக்கத்தைத் தொடங்குதல் ii. 2024 வரை ஐந்தாண்டுகளுக்கு செயல்படுத்தக் கூடிய பல கட்ட உற்பத்தித் திட்டம் இந்தியாவில் பெருமளவிலான, ஏற்றுமதிக்கு உகந்த ஒருங்கிணைந்த பேட்டரிகள் மற்றும் செல்கள் தயாரிப்புக்கான மாபெரும் திட்டங்களுக்கு உதவி செய்தல் iii. 2024 வரை ஐந்தாண்டுகளுக்கு பொருந்தும் வகையில் முழுவதும் மின்சாரத்தில் இயங்கும் வாகனங்களை உள்நாட்டிலேயே உற்பத்தி செய்வதற்கான பல கட்ட உற்பத்தித் திட்டம் பல கட்ட உற்பத்தி திட்டங்கள் இரண்டையும் மாற்றத்திற்கான போக்குவரத்து மற்றும் பேட்டரி சேமிப்பு தேசிய இயக்கம் இறுதி செய்யும். பின்னணி: 2018 செப்டம்பரில் நடைபெற்ற உலகப் போக்குவரத்து உச்சி மாநாட்டின் போது இந்தியாவின் எதிர்கால போக்குவரத்து பொதுவான, ஒன்றோடொன்று இணைக்கக் கூடிய, வசதியான, நெரிசல் இல்லாத, சார்ஜ் செய்யப்பட்ட, தூய்மையான, அதிநவீனமான 7 அம்சங்களைக் கொண்டதாக இருக்கும் என்று பிரதமர் தெரிவித்திருந்தார்.
செக் குடியரசின் பிரதமராக நியமிக்கப்பட்டுள்ள மேன்மை தங்கிய பீட்டர் ஃபியாலாவுக்குப் பிரதமர் வாழ்த்துத் தெரிவித்துள்ளார்

புதுதில்லி, நவம்பர் 28, 2021 செக் குடியரசின் பிரதமராக நியமிக்கப்பட்டுள்ள மேன்மை தங்கிய பீட்டர் ஃபியாலாவுக்குப் பிரதமர் திரு.நரேந்திர மோடி வாழ்த்துத் தெரிவித்துள்ளார். பிரதமர் டுவிட்டர் செய்தியில் கூறியிருப்பதாவது; “செக் குடியரசின் பிரதமராக நீங்கள், மேன்மை தங்கிய பீட்டர் ஃபியாலா, நியமிக்கப்பட்டிருப்பதற்கு வாழ்த்துகள். இந்தியா – செக் உறவுகளை மேலும் விரிவாக்க உங்களுடன் பணியாற்றுவதை நான் எதிர்நோக்கியிருக்கிறேன்”.
‘ஏழைகள் நல மாநாட்டில்’ பங்கேற்க மே 31 அன்று  பிரதமர் சிம்லா செல்கிறார்

2022 மே 31 அன்று பிரதமர் திரு நரேந்திர மோடி இமாசலப்பிரதேசத்தின் சிம்லாவுக்கு செல்லவிருக்கிறார். அன்று காலை 11 மணிக்கு ‘ஏழைகள் நல மாநாட்டில்’ பிரதமர் பங்கேற்பார். பிரதமர் தலைமையிலான அரசின் எட்டு ஆண்டுகள் நிறைவைக் குறிக்கும் இந்தப் புதுமையான பொதுமக்கள் பங்கேற்கும் நிகழ்ச்சி நாடு முழுவதும் உள்ள மாநில தலைநகர்கள், மாவட்ட தலைமையிடங்கள், விவசாய அறிவியல் மையங்கள் ஆகியவற்றில் ஏற்பாடு செய்யப்பட்டுள்ளது. அரசால் மேற்கொள்ளப்படும் பல்வேறு நலத்திட்டங்கள் பற்றி கருத்துக்களைப் பெறும் முயற்சியாக நாடு முழுவதும் முதலமைச்சர்கள், மத்திய அமைச்சர்கள், மாநில அமைச்சர்கள், நாடாளுமன்ற உறுப்பினர்கள், சட்டமன்ற உறுப்பினர்கள், இதர தேர்ந்தெடுக்கப்பட்ட மக்கள் பிரதிநிதிகள், ஆகியோர் அவரவர்க்குரிய இடங்களிலிருந்து பொதுமக்களுடன் நேரடியாகக் கலந்துரையாடும் ‘ஏழைகள் நல மாநாடு’ காலை 09:45 மணிக்கு தொடங்கும். காலை 11:00 மணிக்கு பிரதமர் இந்த நிகழ்ச்சியில் இணைவார். பல்வேறு மாநில மற்றும் உள்ளூர் நிலையிலான நிகழ்ச்சிகள், நடைபெறுவதையடுத்து இந்த மாநாடு தேசிய அளவிலானதாக மாறும். இந்த மாநாட்டில் மத்திய அரசின் ஒன்பது அமைச்சகங்கள் / துறைகளின் பல்வேறு திட்டங்களின் பயனாளிகளுடன் பிரதமர் நேரடியாகக் கலந்துரையாடுவார். பல்வேறு அரசுத் திட்டங்கள் தொடர்பாக மக்களிடமிருந்து சுதந்திரமாகவும், வெளிப்படையாகவும் கருத்துக்களை அறிதல், நலத்திட்டங்கள் மக்களின் வாழ்க்கையில் ஏற்படுத்தும் தாக்கத்தை புரிந்துகொள்ளுதல், ஒருங்கிணைக்க மற்றும் முழுமையாக்க வழிகாணுதல் ஆகியவற்றை நோக்கமாகக் கொண்டு நாடு முழுவதும் இத்தகைய கலந்துரையாடலுக்கு ஏற்பாடு செய்யப்பட்டுள்ளது. பிரதமரின் விவசாய கவுரவிப்பு நிதித் திட்டத்தின் கீழ், 11-வது தவணை நிதிப்பயனையும் பிரதமர் வெளியிடுவார். இதன் மூலம் 10 கோடிக்கும் அதிகமான விவசாய குடும்பங்களைச் சேர்ந்த பயனாளிகளுக்கு ரூ.21,000 கோடி நேரடி பரிமாற்றம் செய்யப்படும். இந்த நிகழ்ச்சியின் போது நாடு முழுவதும் உள்ள (பிஎம்-கிசான்) பயனாளிகளுடன் பிரதமர் கலந்துரையாடுவார். ——-
விளாடிவோஸ்டாக் நகரில் நடந்த 6வது கிழக்கு பொருளாதார அமைப்பு கூட்டத்தில் காணொலி காட்சி மூலம் பிரதமர் உரையாற்றினார்

ரஷ்யாவின் விளாடிவோஸ்டாக் நகரில், 2021 செப்டம்பர் 3ம் தேதி நடந்த 6வது கிழக்கு பொருளாதார அமைப்பு (EEF) கூட்டத்தில், பிரதமர் திரு நரேந்திர மோடி காணொலி காட்சி மூலம் உரையாற்றினார். கடந்த 2019ம் ஆண்டு நடந்த 5வது இஇஎப் கூட்டத்தில் பிரதமர், தலைமை விருந்தினராக முதல் முறையாக கலந்து கொண்டது நினைவிருக்கலாம். ‘தொலைதூர கிழக்கு ரஷ்யா’ உருவாக்கத்தில் அதிபர் புதினின் தொலைநோக்கை பாராட்டிய பிரதமர், இந்த விஷயத்தில், இந்தியாவின் ‘கிழக்கு கொள்கை செயல்பாடு’-வின் ஒரு பகுதியாக ரஷ்யாவின் நம்பகமான கூட்டு நாடாக இருக்க இந்தியாவின் உறுதியை வலியுறுத்தினார். தொலைதூர கிழக்கு ரஷ்யா உருவாக்கத்தில், இந்தியா மற்றும் ரஷ்யாவின் இயற்கையான உறவை அவர் சுட்டிக் காட்டினார். 'சிறப்பு மற்றும் சலுகை பெற்ற கூட்டு யுக்திக்கு’ ஏற்ப இரு தரப்பினருக்கும் இடையே அதிக பொருளாதார மற்றும் வர்த்தக ஈடுபாட்டின் முக்கியத்துவத்தை பிரதமர் வலியுறுத்தினார். சுகாதாரம் மற்றும் மருந்து துறைகள் கூட்டாக செயல்படுவதில் முக்கியமானது எனவும், இந்த சூழல் பெருந்தொற்று சமயத்தில் ஏற்பட்டது எனவும் அவர் சுட்டிக் காட்டினார். வைரம், நிலக்கரி, எஃகு, மரம் போன்ற துறைகளும் பொருளாதார ஒத்துழைப்புக்கு சாத்தியமானவை என அவர் குறிப்பிட்டார். 2019-ம் ஆண்டு கிழக்கு பொருளாதார அமைப்பு கூட்டத்துக்கு, இந்தியாவின் முதலமைச்சர்கள் வந்ததையும் நினைவுப் படுத்திய பிரதமர், தொலைதூர கிழக்கு ரஷ்யா பிராந்தியத்தைச் சேர்ந்த 11 ஆளுநர்களும் இந்தியா வர அழைப்பு விடுத்தார். கொரோனா பெருந்தொற்று சவால்களுக்கு இடையிலும், இந்திய பெட்ரோலியம் மற்றும் இயற்கை எரிவாயுத்துறை அமைச்சர் திரு ஹர்தீப் சிங் பூரி தலைமையில் இந்திய முன்னணி எண்ணெய் மற்றும் எரிவாயு நிறுவனங்கள் அடங்கிய இந்திய குழுவினர் , கிழக்கு பொருளாதார அமைப்புக்குள் வரும் இந்தியா-ரஷ்யா வர்த்தக பேச்சுவார்த்தையில் கலந்து கொள்கின்றனர். குஜராத் முதல்வர் திரு விஜய் ரூபானி மற்றும் ரஷ்யாவின் சஹா-யகுத்தியா பகுதி ஆளுநர் இடையேயான ஆன்லைன் கூட்டம், கிழக்கு பொருளாதார அமைப்பு கூட்டத்தின் ஒரு பகுதியாக செப்டம்பர் 2ம் தேதி நடந்தது. பல துறைகளில் இருந்து இந்தியாவின் பிரபல நிறுவனங்களைச் சேர்ந்த 50க்கும் மேற்பட்ட பிரதிநிதிகள், இந்த கூட்டங்களில் ஆன்லைன் மூலம் பங்கேற்கவுள்ளனர்.
பிரதமரின் தொலைபேசி உரையாடல், கத்தார் மன்னருடன்

கத்தார் நாட்டின் மன்னர் திரு.ஷேக் தமீம்-பின்-அஹமத்-பின்-கலிஃபா –அல்-தனி, பிரதமர் திரு.நரேந்திர மோடியை இன்று தொலைபேசியில் தொடர்பு கொண்டு பேசினார். கத்தார் நாட்டுக்கு இந்தியா பெருமளவில் முக்கியத்துவம் அளித்திருப்பதை எடுத்துரைத்த பிரதமர், அந்நாட்டுடன் மேலும் உறவை வலுப்படுத்த முயற்சி மேற்கொண்டுள்ளதாக அப்போது தெரிவித்தார். கத்தார் இந்தியாவின் நெருங்கிய நட்பு நாடு என்றும் சற்று தொலைவில் இருந்தாலும் நமது அண்டை நாட்டைபோலவே உறவு பாராட்டுவதாகவும் கூறினார். இரு நாடுகளின் நட்புறவை அதிவேகமாக வலுப்படுத்தும் வகையில் பெருமதிப்பிற்குரிய கத்தார் மன்னரின் தலைமைக்கும் வழிகாட்டுதலுக்கும் அவர் நன்றி தெரிவித்தார். பிராந்திய நிலைமை குறித்து இரு நாடுகளின் தலைவர்களும் விவாதித்தனர். இந்தப் பிராந்தியத்திலும் அதற்கப்பாலும் அமைதி மற்றும் பாதுகாப்புக்கு நீடித்து பயங்கரவாதத்தால் மோசமான விளைவுகள் ஏற்படும் என்பதை பிரதமர் சுட்டிக்காட்டினார். அனைத்து வகையான பயங்கரவாதத்திற்கும் அதற்கு ஆதரவு அளிப்பதற்கும் முடிவுகட்ட சம்பந்தப்பட்ட துறையினர் செயல் அளவில் உடனடி நடவடிக்கை எடுப்பதற்கான அவசியம் குறித்து அவர் வலியுறுத்தினார். அபுதாபியில் நேற்று நடைபெற்ற இஸ்லாமிய ஒத்துழைப்பு அமைப்பின் வெளியுறவுத்துறை அமைச்சர்கள் கலந்து கொண்ட 46வது கவுன்சில் கூட்டத்தில் மரியாதை நிமித்தமாக இந்திய வெளியுறவுத்துறை அமைச்சர் பங்கேற்றது வரலாற்று முக்கியத்துவம் வாய்ந்தது என இருநாடுகளின் தலைவர்களும் கருத்து தெரிவித்தனர்.
பேராசிரியர் யூ.ஆர். ராவ் மறைவிற்கு பிரதமர் இரங்கல்

பிரபல விஞ்ஞானி, பேராசிரியர் யூ.ஆர். ராவ் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார். “பிரபல விஞ்ஞானி பேராசிரியர் யூ.ஆர். ராவ் மறைவு குறித்து அறிந்து மிகுந்த கவலை அடைந்தேன். இந்திய விண்வெளி திட்டத்திற்கு அவரது குறிப்பிடத்தக்க பங்களிப்பை என்று மறக்க இயலாது.” என்று பிரதமர் குறிப்பிட்டுள்ளார்.
இந்திய பாராலிம்பிக் விளையாட்டு குழுவினருக்கு பிரதமர் தமது இல்லத்தில் விருந்து அளித்தார்

இந்திய பாராலிம்பிக் விளையாட்டு குழுவினருக்கு பிரதமர் திரு நரேந்திர மோடி இன்று தமது இல்லத்தில் விருந்து அளித்தார். பாரா தடகள வீரர்களும் அவர்களது பயிற்சியாளர்களும் இதில் கலந்து கொண்டார்கள். ஒட்டுமொத்த குழுவினருடன் பிரதமர் இயல்பாகக் கலந்துரையாடினார். போட்டிகளில் வரலாற்று சிறப்பு மிக்க சாதனையைப் படைத்த அவர்களுக்கு பிரதமர் பாராட்டு தெரிவித்தார். அவர்களது இந்த சாதனை, விளையாட்டு சமூகம் மொத்தத்திற்கும் ஊக்கமளிக்கும் என்றும், விளையாட்டுகளில் முன்னேற இளம் வீரர்களுக்கு எழுச்சியூட்டும் என்றும் அவர் தெரிவித்தார். அவர்களது செயல் திறனால் விளையாட்டு குறித்த விழிப்புணர்வு பெருமளவு அதிகரித்திருப்பதாகவும் அவர் கூறினார். குறிப்பாக, குழுவினரின் அசைக்கமுடியாத மனநிலை மற்றும் உறுதிப்பாட்டைப் பாராட்டிய பிரதமர், பாரா தடகள வீரர்கள் தங்களது வாழ்வில் எதிர்கொண்ட பல்வேறு கடினமான தடைகளைக் கருத்தில் கொண்டு இந்த செயல்திறன் போற்றத்தக்கது என்று கூறினார். போட்டிகளில் வெற்றி பெறாத வீரர்களின் மனநிலையை ஊக்குவிக்கும் வகையில், உண்மையான விளையாட்டு வீரர், வெற்றி, தோல்விகளால் துவளாமல் முன்னேறிச் செல்வார் என்று பிரதமர் குறிப்பிட்டார். அந்த பாரா வீரர்கள் தான் நாட்டின் தூதர்கள், தங்களது குறிப்பிடத்தக்க செயல்திறனால் உலக அரங்கில் தேசத்தின் புகழை வீரர்கள் உயர்த்தியிருப்பதாக பிரதமர் தெரிவித்தார். தங்களது தவம், புருஷார்த்தம் மற்றும் பராக்கிரமம் வாயிலாக மக்கள் தங்கள் மீது கொண்டிருந்த பார்வையை தடகள வீரர்கள் மாற்றியிருப்பதாக பிரதமர் குறிப்பிட்டார். விடுதலையின் அம்ருத் மஹோத்ஸவ கொண்டாட்டத்தின் இந்தக் காலகட்டத்தில் மக்களை ஊக்கப்படுத்தவும், மாற்றம் ஏற்படுத்த உதவும் வகையிலும், விளையாட்டுக்கு வெளியேயும் சில துறைகளைக் கண்டறிந்து அவற்றிலும் ஈடுபடுமாறு பாராலிம்பிக் வீரர்களுக்கு பிரதமர் அறிவுறுத்தினார். தங்களுக்கு அழைப்பு விடுத்த பிரதமருக்கு நன்றி தெரிவித்த பாராலிம்பிக் தடகள வீரர்கள், அவருடன் மேசையைப் பகிர்ந்து கொள்வதே மிகப்பெரும் சாதனை என்று குறிப்பிட்டனர். குறிப்பாக, தங்களது முயற்சிகள் அனைத்திற்கும் தொடர்ச்சியான வழிகாட்டுதல், ஊக்குவிப்பு மற்றும் ஆதரவு அளித்து வரும் பிரதமருக்கு நன்றி தெரிவித்ததுடன், பிரதமரிடம் இருந்து தொலைப்பேசியில் தங்களுக்கு வாழ்த்து தெரிவிக்கப்பட்டது என்பதை அறிந்து பிற நாட்டு வீரர்கள் வியப்படைந்ததாக அவர்கள் தெரிவித்தனர். தங்களது பயிற்சிக்கு தேவையான சிறந்த ஏற்பாடுகளை அரசு எவ்வளவு தீவிரமாக மேற்கொண்டது என்பதை அவர்கள் சுட்டிக்காட்டினார்கள். பல்வேறு வீரர்கள் தாங்கள் பதக்கம் வென்ற விளையாட்டு உபகரணங்களில் தங்களது கையொப்பமிட்டு அதனை பரிசாக பிரதமருக்கு அளித்தனர். அனைத்து வீரர்களும் கையொப்பமிட்ட அங்கியும் பிரதமருக்கு பரிசாக வழங்கப்பட்டது. விளையாட்டு உபகரணங்கள் ஏலம் விடப்படும் என்ற பிரதமரின் கருத்தை வீரர்கள் வரவேற்றனர். மத்திய விளையாட்டுத்துறை அமைச்சர் மற்றும் சட்டத்துறை அமைச்சர் ஆகியோரும் இந்த நிகழ்ச்சியில் கலந்து கொண்டனர்.
2018 மே 19ம் தேதி பிரதமர் ஜம்மு காஷ்மீர் பயணம்

பிரதமர் திரு. நரேந்திர மோடி ஒருநாள் பயணமாக 2018 மே 19ம் தேதி ஜம்மு-காஷ்மீருக்குப் பயணம் மேற்கொள்கிறார். லேயில் நடைபெறும் 19 – குஷோக் பகுலா ரின்போச்சி பிறந்தநாள் நூற்றாண்டு விழா நிறைவு நிகழ்ச்சியில் பிரதமர் கலந்து கொள்கிறார். இதே நிகழ்ச்சியில் சோஜிலா சுரங்கப் பணிகள் தொடங்குவதற்கான கல்வெட்டை அவர் திறந்து வைக்கிறார். 14 கிலோ மீட்டர் நீள சோஜிலா சுரங்கப் பாதை இந்தியாவின் நீளமான சாலை சுரங்கப் பாதையாகவும் ஆசியாவின் நீளமான இருவழி சுரங்கப்பாதையாகவும் இருக்கும். தேசிய நெடுஞ்சாலை 1ஏவில் ஸ்ரீநகர் – லே பகுதியில் பால்டால் மற்றும் மீனாமார்க் இடையிலான இந்த சுரங்கப்பாதையைக் கட்டி, செயல்படுத்தி, பராமரிக்க பிரதமர் தலைமையில் நடைபெற்ற பொருளாதார விவகாரங்களுக்கான மத்திய அமைச்சரவை ஒப்புதல் அளித்தது. ரூ. 6800 கோடி செலவிலான இந்த திட்டத்திற்கு இந்த ஆண்டு தொடக்கத்தில் ஒப்புதல் அளிக்கப்பட்டது. இந்த சுரங்கப்பாதை அமைக்கப்படுவது ஸ்ரீநகர், கார்கில் மற்றும் லே இடையே அனைத்து வானிலை சூழலிலும் இணைப்பை அளிக்கும். சோஜிலா பகுதியை கடப்பதற்கு தற்போது ஆகும் மூன்றரை மணி நேர பயணம் பதினைந்து நிமிடங்களாக குறையும். இது முழுமையான பொருளாதார மற்றும் சமூக கலாச்சார ஒருங்கிணைப்புக்கு உதவும். இதற்கு யுக்திபூர்வமாகவும் முக்கியத்துவம் உள்ளது. ஸ்ரீநகர் ஷெர்-ஏ-காஷ்மீர் சர்வதேச மாநாட்டு மையத்தில் பிரதமர் 350 மெகா வாட் கிஷன்கங்கா நீர் மின் நிலையத்தை நாட்டுக்கு அர்ப்பணிக்கிறார். ஸ்ரீநகர் சுற்றுவட்டப் பாதைக்கும் அவர் அடிக்கல் நாட்டுகிறார். ஜம்முவில் உள்ள ஜெனரல் ஜோரோவர் சிங் அரங்கத்தில் பகுல் துல் மின் திட்டத்திற்கும் ஜம்மு சுற்று வட்ட பாதைக்கும் பிரதமர் அடிக்கல் நாட்டுகிறார். அவர் தாராகோட் மார்க் மற்றும் ஸ்ரீ மாதா வைஷ்ணவிதேவி கோயிலில் இழுவை ரயிலையும் தொடங்கி வைக்கிறார். பக்தர்கள் இந்த கோயிலுக்குச் செல்வதற்கு டாராகோட் மார்க் உதவிகரமாக இருக்கும். ஸ்ரீநகர் மற்றும் ஜம்மு சுற்றுவட்டப் பாதைகள் இந்த நகரங்களில் உள்ள போக்குவரது நெரிசலை குறைக்க உதவுவதுடன், சாலை வழி போக்குவரத்தை விரைவானதாகவும், பாதுகாப்பானதாகவும் சுற்றுச்சூழலுக்கு ஏற்றதாகவும் ஆக்கும். ஜம்முவில் உள்ள வேளாண் அறிவியல் மற்றும் தொழில்நுட்பத்திற்கான ஷெர்-ஏ-காஷ்மீர் பல்கலைக்கழகத்தின் பட்டமளிப்பு விழாவிலும் பிரதமர் கலந்து கொள்வார்.